Perheen aterioista löytyi kolme viisisenttistä parsinneulaa Lahdessa. Poliisi selvittää tilannetta, eikä ota vielä kantaa, onko kyse mahdollisesti jostain rikoksesta.

Ranskalaisista löytyneet neulat olivat noin viiden sentin mittaisia. Lukijan kuva

Poliisi selvittää maanantaina sattunutta tapausta, kun perheen Hesburger-aterioista löytyi neuloja Lahdessa.

Maanantai-iltapäivänä Lahden Hesburger Salpausselkä -ravintolassa vieraillut kolmilapsinen perhe koki karmaisevan yllätyksen, kun 9-vuotiaan pojan ja 13-vuotiaan tyttären aterioiden seasta löytyi perheenäidin mukaan yhteen kolme viisisenttistä parsinneulaa. Yksi niistä löytyi tyttären ranskalaisesta, yksi pojan ranskalaisista ja yksi pojan take away -pussin pohjalta.

– Nykymaailmassa voi näköjään tapahtua mitä vain. Haluan, että tämä tulee ihmisten tietoisuuteen, ettei tule vakavaa vahinkoa. En ymmärrä, mitä tuollaisella pyritään saavuttamaan. Ei käy tavallisen ihmisen järkeen, äiti päivitteli Iltalehdelle aiemmin.

Hesburgerin viestintäpäällikkö Heini Santos kommentoi Iltalehdelle, että Hesburgerin tekemän selvityksen perusteella näyttää siltä, että neula on päätynyt tuotteeseen vasta myyntitapahtuman jälkeen. Selvityksen ja asiakkaan kertomuksen perusteella asiassa ei Santoksen mukaan ole syytä epäillä Hesburgerin henkilökuntaa.

Tapauksesta on tehty tutkintapyyntö poliisille. Rikoskomisario Markku Vornanen Hämeen poliisilta kertoo, että poliisi selvittää tilannetta.

– En tässä vaiheessa pysty ottamaan kantaa, että onko kyse jostain rikoksesta tai rikosnimikkeestä, Vornanen sanoo.

Poliisi selvittää lähipäivinä tapahtuman mahdollisia osallisia.

– Jos tilanne on tuollainen ollut, niin onhan siinä mahdollisesti jostain rikoksesta kysymys, Vornanen toteaa.

Joka tapauksessa tilanne on kummallinen.

– Erikoiselta vaikuttaa, Vornanen sanoo.

Erikoiselta, mutta ei poikkeukselliselta: viime syksynä Australiassa tuotetuista ja pakatuista mansikoista löytyi neuloja. Myöhemmin neuloja löytyi myös muista hedelmistä, kuten omenoista ja mangoista.

Suomessakin on löytynyt neuloja hedelmistä, muun muassa Merikarvialta ja Porista.